Skool ontsier ná verandering van naam | Netwerk24
Deur Nadine Ramongane 16 September 2019 17:45
Panyaza Lesufi, Gautengse LUR vir onderwys, het Maandag sy teleurstelling met die vandalisering van die skool op sosiale media uitgespreek.
"Ons het die Hoërskool Hendrik Verwoerd se naam verlede maand na Rietondale High School verander. Oor die naweek is die skool en die nuwe naam gevandaliseer," skryf Lesufi op Twitter.
Lesufi sê dié soort vandalisme is onaanvaarbaar.
" 'n Ondersoek is onderweg nadat die skool in die naweek gevandaliseer is. Ek hoop om teen Woensdag 'n volledige verslag van die polisie te kry waarna ek kommentaar sal lewer."
Die besluit om dié skool se naam te verander het vroeër vanjaar 'n herrie veroorsaak oor die Gautengse onderwysdepartement se vasberadenheid om dié apartheidsnaam af te skud.
Olga Veldsman, voorsitter van die skool se beheerliggaam, het voorheen aan Netwerk24 gesê die skool het in 2016 aangedui hulle wil die naam verander. Die nuwe naam is in 2018 gekies.
"Met die naamsverandering dryf ons nie net transformasie nie, maar wys ons ook ons is toegewyd om die gemeenskap te dien en 'n nierassige omgewing te skep."